UPT

ViPEDU - Târg educațional virtual
2023-04-04 - 2023-04-05
Călătorește Virtual în lumea Politehnicii: 10 facultăți, 24 de domenii de licență și 57 de specializări așteaptă să fie descoperite la ViP EDU. Târgul se adresează tuturor persoanelor (elevi, părinți, cadre didactice, etc.) dornice să afle informații cu privire la oferta educațională a UPT, dar și numeroasele oportunități de care se bucură un viitor student UPT.
Vizitatorii vor putea explora standurile facultăților și vor putea discuta live cu reprezentanții fiecărei facultăți. Mai mult, vor avea loc întâlniri live prin platforma Zoom și live pe Facebook cu reprezentații fiecărei facultăți. La finalul fiecărei prezentări, participanții vor avea ocazia de a discuta și de a pune întrebări reprezentaților.

Meditații gratuite chimie organică și anorganică
2023-03-04 10:00 - 12:00 (Europe/Bucharest)
Programul de meditații gratuite la disciplinele Chimie Anorganică și Chimie Organică intitulat „Cu UPT învăț CHIMIE” vine în întâmpinarea elevilor de liceu care se pregătesc pentru examenul de bacalaureat, oferind cursuri gratuite de pregătire predate de cadre didactice universitare de la Facultatea de Chimie Industrială și Ingineria Mediului, din cadrul Universității Politehnica Timișoara. Scopul este aprofundarea cunoștințelor în domeniile menționate, formarea de competențe necesare absolvenților de liceu, precum și familiarizarea elevilor cu cerințele subiectelor pentru susținerea examenului de bacalaureat.

Zilele Carierei
2023-03-29 10:00 - 2023-03-30 17:00, 2023-10-25 10:00 - 2023-10-26 17:00 | Restaurantul Studențesc UPT, Aleea Studenților 2, Timișoara, Timis, România
Zilele Carierei este un eveniment care reunește companii de renume din vestul țării cu studenții și absolvenții UPT, pentru a le prezenta oferte de carieră sau programe de internship disponibile.
Evenimentul este organizat de Universitatea Politehnica Timișoara, prin intermediul Centrului de Consiliere și Orientare în Carieră.

Zilele Porților Deschise la Universitatea Politehnica Timișoara
2023-04-03 10:00 - 2023-04-06 16:00
Universitatea Politehnica Timișoara organizează anual Zilele Porților Deschise, unde elevii și cadrele didactice din sistemul preuniversitar sunt invitați să descopere laboratoarele facultăților, experimentele care se pot realiza aici și să viziteze întregul campus al UPT. Elevii și cadrele didactice însoțitoare vor putea vizita bazele sportive ale Universității Politehnica Timișoara, Biblioteca UPT (cea mai modernă din mediul universitar) sau laboratorul interactiv de fizică Experimentarium TM, din Parcul Rozelor, unde se pot susține peste 300 de experimente interesante.

Poli Bike Challenge
2023-04-22 10:00 - 18:00 | Piața Victoriei, Piața Victoriei 2, Timișoara, Timiș, România
Universitatea Politehnica Timișoara organizează în 2023 competiția Poli Bike Challenge – eveniment înregistrat în calendarul Federației Române de Ciclism. Competiţia de tip criterium este destinată copiilor, amatorilor și sportivilor profesioniști, fiind desfășurată în patru curse dedicate fiecărei categorii aparte.

Zilele Studenților Timișoarei
2023-05-09 12:00 - 2023-05-11 23:00
Evenimentul este organizat de Universitatea Politehnica Timișoara în parteneriat cu Asociația Festivaluri pentru Tineri și Consiliul Județean Timiș, având și sprijinul Alianței Timișoara Universitară, precum și a numeroși sponsori. Complexul Studențesc din Timișoara va fi animat de activități culturale, ateliere de dans, concerte în aer liber, sesiune de lectură în hamace, expoziție de pictură și fotografie, precum și multe activități sportive.

Politehnica Timișoara – Un pas spre viitorul tău!
2023-05-12
Concursurile „Politehnica Timişoara – un pas spre viitorul tău!” vizează informarea şi familiarizarea elevilor cu mediul universitar, în scopul asigurării unei mai bune tranziţii spre învăţământul superior şi orientării lor către o carieră de succes. Elevii care doresc să devină studenţi UPT sunt aşteptaţi să-şi verifice cunoştinţele în domeniile de interes prin participarea la unul dintre concursurile planificate.

Poli Kids Fest
2023-06-01 10:00 - 18:00 | Stadionul Știința, Strada Sfânta Rozalia 1, Timișoara
Poli Kids Fest, cea mai mare petrecere organizată de Universitatea Politehnica Timișoara cu sprijinul tuturor facultăților și invitaților speciali, ce garantează o zi întreagă de distracție, voie bună, dar și ateliere instructiv-educative pentru cei mici.
Campusul Universității Politehnica Timișoara se transformă într-o adevărată lume a copilăriei, în care pășesc mii de copii, însoțiți de părinți, atrași atât de distracția promisă de organizatori, cât și de mirajul științei.

StartUPT - Bun venit în universul Politehnicii!
2023-09-21 10:00 - 2023-09-23 18:00 | Stadionul Știința, Strada Sfânta Rozalia 1, Timișoara
„StartUPT – Bun venit în Universul Politehnicii!” este o acțiune prin care ne dorim să oferim studenților din anul I o experiență memorabilă la prima interacțiune cu reprezentanții universității. Facultățile, ligile și departamentele universității își unesc forțele pentru a transforma Ceremonia de deschidere a anului universitar 2022-2023 într-un eveniment de referință.

Concurs - Politehnica prin ochii mei!
2023-11-11
Universitatea Politehnica Timișoara adresează anual noi provocări elevilor, studenților, cadrelor didactice și absolvenților – provocarea de a-și exprima propria viziune, creativă, asupra Politehnicii, în cadrul concursului de desen și fotografie Politehnica prin ochii mei. Premiile puse la bătaie însumează o valoare totală de 10.000 de lei, iar întreaga competiție se concretizează cu o expoziție în cadrul Bibliotecii UPT.
